《送王孟同馆黄岩见王简卿侍郎》
宋代·陈谦

吾子勇出乡，卖文供啜菽。
谁指石头路，路滑去能速。
大溪拍天流，返壑仅盈掬。
神化阙功能，善世眩兼独。
宝瑟迹已陈，阀阅在林麓。
饱尺天下眼，观我亦具足。
尚论宇宙广，落处即为福。
请子房魏偕，点入丹青录。

作者简介：（1144—1216）宋温州永嘉人，字益之，号易庵。傅良从弟。孝宗乾道八年进士。官枢密院编修。尝陈中兴五事。光宗宁宗间，历通判江州，成都府路提点刑狱、司农少卿等官。金兵深入，以宝谟阁待制副宣抚江西、湖北。早有隽声，后因依附韩侂胄，为士论所薄。有《易庵集》等。